钦定古今图书集成/历象汇编/岁功典/第052卷 > 水龙吟〈淮西重午〉 卢祖皋
## 钦定古今图书集成/历象汇编/岁功典/第052卷 > 水龙吟〈淮西重午〉 卢祖皋

会昌湖上扁舟，几年不醉西山路。流光又是，宫衣初
试，安榴半吐。千里江山，满川烟草，薰风淮楚。念离骚
恨远，独醒人去，阑干外，谁怀古。　亦有鱼龙戏舞。艳
晴川、绮罗歌鼓。乡情节意，尊前同是，天涯羁旅。绿涨
池塘，翠阴庭院，归期无据。问明年此夜，一眉新月，照
人何处。